**PASKAIDROJUMA RAKSTS**

Alojas novada domes saistošajiem noteikumiem Nr.9

" Par grozījumiem Alojas novada pašvaldības 2014. gada 23. decembra Saistošajos noteikumos Nr. 14 “Alojas novada pašvaldības sniegto pakalpojumu saņemšanas un samaksas kārtība""

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1. Projekta nepieciešamības pamatojums | 1.1.Alojas novada dome 2014. gada 23. decembrī pieņēma Saistošos noteikumus Nr. 14 “Alojas novada pašvaldības sniegto pakalpojumu saņemšanas un samaksas kārtība”” (turpmāk- Saistošie noteikumi), kuri paredzēja, ka ilgstošas sociālās aprūpes un sociālās rehabilitācijas pakalpojumu klientu apgādnieki ir atbrīvoti no līdzmaksājuma veikšanas par klienta saņemto pakalpojumu institūcijā, gadījumos, kad klients nevar samaksāt pilnu pakalpojumu maksu, jo pakalpojuma samaksas daļu līdz pilnai pakalpojuma samaksai sedz pašvaldība.  1.2. Kopš pieņemti Saistošie noteikumi būtiski ir palielinājušās ilgstošas sociālās aprūpes un sociālās rehabilitācijas pakalpojuma izmaksas, kā arī pieaudzis minētā pakalpojuma saņēmēju skaits, tajā skaitā konstatēti gadījumi, kad pakalpojuma saņēmējs Alojas novada administratīvajā teritorijā deklarējies neilgi pirms pakalpojuma pieprasīšanas.  1.3. Iepriekš minētie apstākļi ir radījuši neprognozētu Alojas novada pašvaldības sociālā aizsardzības budžeta pieaugumu, tāpēc pamatojoties uz 2003.gada 27.maija Ministru kabineta noteikumu Nr.275 “Sociālās aprūpes un sociālās rehabilitācijas pakalpojumu samaksas kārtība un kārtība, kādā pakalpojuma izmaksas tiek segtas no pašvaldības budžeta” 7.punktu, kas nosaka, ka pašvaldība noteikumus īsteno atbilstoši attiecīgās pašvaldības budžeta līdzekļiem, Alojas novada domes Finanšu un attīstības komitejas ierosināja veikt grozījumus Saistošajos noteikumos, kuros noteikt, ka pašvaldība sedz starpību starp ilgstošas sociālās aprūpes un sociālās rehabilitācijas pakalpojumu pilno cenu un klients veikto maksājumu, bet ne vairāk kā 200 euro mēnesī, pie nosacījumiem, ja klients izvēlas saņemt pakalpojumu pašvaldības dibinātajās ilgstošas sociālās aprūpes un sociālās rehabilitācijas pakalpojumu sniedzēju institūcijās un klienta pēdējā deklarētā dzīvesvieta pēdējos 12 mēnešus ir bijusi Alojas novada pašvaldības administratīvā teritorija. |
| 2. Īss projekta satura izklāsts | 2.1. Saistošajos noteikumos tiek konkretizētas pašvaldības dibinātās ilgstošās sociālās aprūpes un sociālās rehabilitācijas pakalpojumu sniedzēju institūcijas;  2.2. Saistošie noteikumi paredz, ka gadījumos, ja klients izvēlas saņemt pakalpojumu pašvaldības dibinātajās ilgstošās sociālās aprūpes un sociālās rehabilitācijas institūcijās un klienta pēdējā deklarētā dzīvesvieta pēdējos 12 mēnešus ir bijusi Alojas novada pašvaldības administratīvā teritorija pašvaldība maksā starpību starp pakalpojuma cenu un klienta veikto samaksu par pakalpojumu, bet ne vairāk kā 200 euro mēnesī, ja klienta samaksa par pakalpojumu nesedz pilnu pakalpojuma cenu un klienta apgādnieks normatīvajos aktos noteiktajā kārtībā nav atzīts par trūcīgu.  2.3. Saistošos noteikumos tiek veiktas vairākas redakcionālas izmaiņas, kas būtiski neietekmē saistošo noteikumu saturu. |
| 3. Informācija par plānoto projekta ietekmi uz pašvaldības budžetu | Pašvaldības budžets, kas paredzēts sociālajai aizsardzībai samazināsies. |
| 4. Informācija par plānoto projekta ietekmi uz sabiedrību (mērķgrupām) un uzņēmējdarbības vidi pašvaldības teritorijā | 4.1. mērķgrupa, uz kuru attiecināms saistošo noteikumu tiesiskais regulējums, ir novada administratīvās teritorijā deklarētās personas kurām nepieciešami ilgstošas sociālās aprūpes un sociālās rehabilitācijas pakalpojumi;  4.2. uzņēmējdarbības vidi pašvaldības teritorijā Saistošie noteikumi neietekmē. |
| 5. Informācija par administratīvajām procedūrām | 5.1. institūcija, kurā privātpersona var vērsties saistošo noteikumu piemērošanā, ir Alojas novada pašvaldības iestādē Sociālais dienests;  5.2. saistošie noteikumi neskar administratīvās procedūras  un nemaina personām veicamo darbību līdzšinējo kārtību. |
| 6. Informācija par konsultācijām ar privātpersonām | Nav organizētas. Saistošo noteikumu projekts un paskaidrojuma raksts ievietots Alojas novada pašvaldības mājas lapā www.aloja.lv |

Domes priekšsēdētājs Valdis Bārda

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU